NVG: ‘Geen klagte teen Pravin’Pravin Gordhan, minister van finansies, tydens sy begrotingsrede op 24 Februarie 2016 (Foto: GCIS) Dit volg ná berigte dat Gordhan en agt ander mense binnekort vervolg gaan word vir hul beweerde betrokkenheid by die “rogue”-eenheid. Abrahams het ook van die geleentheid gebruik gemaak om te beklemtoon dat niemand hom kan beïnvloed in die neem van besluite nie. “Die NVG is nie korrup of vuil soos wat sommige mense beweer nie. Die NVG sweer ook nie saam met ander mense of instellings om enigiemand of hulle gesinne te teister nie.” Abrahams het gesê die Valke se ondersoek na die sogenaamde “rogue”-eenheid is nie onwettig of ongrondwetlik nie. “Daar is geen aanklagte van spioenasie teen enigiemand rakende dié eenheid nie. Wanneer die ondersoek afgehandel is, sal ek besluit of iemand in hegtenis geneem moet word of nie. Almal is nou ewe skielik kenners sonder dat hulle enige bewyse tot hul beskikking het,” het Abrahams gesê met verwysing na uitsprake deur politici, politieke partye en ekonome in die media. Abrahams het ook die media gekap vir hul beriggewing oor die saak en spesifiek verwys na ŉ onlangse spotprent waar hy in die sykar van ŉ motorfiets sit wat deur pres. Jacob Zuma bestuur word. “In die spotprent sit minister Gordhan agter my en hou ŉ bekommerde rand (geldeenheid) vas. Daar is niemand in die wêreld wat my kan beïnvloed om ŉ besluit te neem nie. Ek kan julle vandag die versekering gee dat ek nie ŉ passasier in enigiemand se motor is nie en nooit sal wees nie.” Lees alle vorige berigte oor Pravin Gordhan op Maroela Media.